projecte-aina/catalan_government_crawling huggingface dataset:
Dijous 12 de setembre a les 18.30 h a la Secció Local de la Biblioteca.
Versió original en alemany, anglès, kuria i suahili, subtitulada en català.
Amb 10 anys, la Beryl Magoko era una nena que creixia en un poble rural de Kenya i pensava que totes les nenes del món havien de ser "circumcidades" a través de la Mutilació Genital Femenina (MGF), com un simple ritual de pas de la infantesa a la vida adulta i, sobretot, d'acceptació dins de la seva comunitat.
Ningú la va advertir del patiment físic i emocional que això li suposaria en el futur.
Avui dia, la Beryl, directora del documental, sap que la cirurgia reconstructiva és una possibilitat real amb què podria recuperar el que un cop va perdre, però no està segura si l'ajudarà a sentir-se millor.
Està preparada per afrontar el seu trauma?
Womanhood és un viatge emocional a cavall entre Alemanya i Kenya, en què Magoko comparteix les seves sensacions més íntimes, profundes i silenciades amb altres dones víctimes de la MGF i, per primera vegada, també ho fa amb la seva mare.
És possible que en aquest procés catàrtic se solidaritzin les unes amb les altres?
Beryl Magoko és una cineasta kenyana establerta a Alemanya.
La seva primera pel·lícula, The cut (2012), va rebre diversos guardons, entre ells el premi a Millor Llargmetratge al London Feminist Film Festival.
Després de llicenciar-se en Ciències de la Comunicació a la Kampala University d'Uganda, es va mudar a Alemanya per seguir creixent com a cineasta a l'Academy of Media Arts Cologne.
Womanhood és el seu projecte de final de carrera i es va estrenar a Leipzig, on va guanyar el Premi del Públic –Leipziger Ring-, tot seguit a IDFA, el Festival Internacional de Cinema Documental d'Amsterdam, on es va endur el Premi Millor Documental d'Estudiants i, per últim, al DocsBarcelona, on va guanyar el Premi del Jurat al Nou Talent.
Dijous 25 de juliol, 22 d'agost i 26 de setembre a les 18 h.
Aquest estiu us proposem un cicle de cinema infantil en família: El Kinosaure ambulant.
Una proposta a càrrec de Drac Màgic que convida a nenes i nens a interactuar amb els relats audiovisuals d'una forma creativa i festiva.
Aquest cicle consisteix en una activitat infantil on es combina la projecció d'una pel·lícula amb dinàmiques participatives en les que es posa en joc la imaginació i l'espontaneïtat dels infants a l'hora d'interpretar les imatges i les narracions audiovisuals.
Totes les sessions compten amb la presència d'una persona dinamitzadora, que interpreta un personatge i porta un vestuari especial, vinculat a l'imaginari de l'univers del Kinosaure.
La durada de cada sessió és d' 1h 30 min. Les sessions estan relacionades amb diferents eixos temàtics que es poden vincular amb activitats que ja es realitzen a les biblioteques: científico- tècnica (bibliomakers), la cura del medi ambient, i la deconstrucció dels esterotips de gènere.
El bosc de Haquivaqui és un bon lloc per viure, però els animals petits han de vigilar que els més grossos no se'ls cruspeixin.
En Morten, el ratolí més assenyat, arriba a la conclusió que és l'hora de redactar una nova llei per al bosc.
A partir d'aleshores tots els habitants del bosc seran amics i ningú podrà menjar a cap altre.
Aquesta entretinguda i bonica història sobre els animals del bosc de Haquivaqui és la suma de dos elements molt llaminers.
Per una banda, i en la tradició de les faules més clàssiques, parla d'humans referint-se als animals i proposa un món inventat que anhela la pau i la convivència, on els conflictes es resolen de manera pacífica.
Per l'altra banda, la minuciositat de la tècnica i les divertidíssimes cançons el converteixen en el millor musical en stop motion que s'hagi vist i escoltat mai!
Després de veure la pel·lícula farem una activitat relacionada amb el medi ambient i el respecte per la natura.
La Xibeca del cinema ofereix als nenes i nenes cinc aventures al voltant de la llibertat, amb músiques originals, heroïnes sorprenents i una qualitat gràfica extraodinària.
La divertida nena que vol jugar a cavallers a Randes i dragó, la bonica amistat entre una princesa i una dragona a La caça del dragó, les boniques estrelles a La nena i la nit, les ganes de ser lliure de l'animaló fantàstic a La unicorn i la lluita per l'alliberació de la tirania a El vent entre les canyes, conformen un programa de curtmetratges que és un meravellós cant a la llibertat.
Després de veure els cinc curtmetratges farem una activitat que posarà en valor les heroïnes que desafien els esterotips!
Al cim d'una muntanya hi viu el mecànic de bicicletes i inventor Teodor amb els seus amics: el pessimista mussol Lambert i el valent i optimista Sonny.
Els tres construiran un cotxe de competició gegantí, l'Il Tempo Gigante, per fer front al campió mundial de Fórmula 1, que no és ni més ni menys que un antic ajudant que va robar la fórmula d'un motor a en Teodor.
Després de veure la pel·lícula farem una activitat de creació d'un invent, tal com fa l'inventor Teodor a la pel·lícula i com fan els i les makers!
Activitats i recursos per conèixer el món del vi i acostar-nos a la cultura vinícola.
Biblioteques amb DO és una iniciativa del Servei de Biblioteques que té com a objectiu dinamitzar l'espai bibliotecari amb activitats i propostes culturals per a tots els públics que mostren els trets característics de cada territori vitivinícola.
Enguany el projecte arriba a la setena edició amb la participació de 69 biblioteques que es preveu que organitzin 400 activitats amb més de 20.000 assistents.
Un projecte que es va iniciar al 2013 amb 25 biblioteques i que s'ha consolidat gràcies a l'extensa xarxa de col·laboradors tant del sector públic com del privat, a nivell local i nacional.
El setembre és el torn de la DO Tarragona, i us proposem:
Laboratori de lletres i imatges.
A càrrec de Cristina Caballé i Imma Pujol
Edat: famílies amb infants a partir de 5 anys.
Proposem a les famílies un viatge sensorial a través dels contes i l'anatomia de la vinya i dels ceps (terra, sarments, fulla, fruit...) per acabar plasmant les sensacions viscudes a través de la pintura.
Els laboratoris de lletres i imatges són espais de creació que conviden a experimentar al voltant de la lectura, entesa en el sentit més ampli del terme: llegir amb tots els sentits, la lectura d'imatges i sons, la creació literària com un joc, la imaginació poètica com a forma artística...
En començar sortejarem els Passaports Lectors Estiu 2019.
DE VINS I MOTS a càrrec de David Vila.
De vins i de mots és una activitat pensada per maridar la llengua i la literatura amb el vi.
La llengua és la veu d'un poble, la font de les nostres arrels més pregones, i la literatura és aquesta llengua feta art, la paraula atansant-se platònicament a la bellesa.
A través dels contes que explicarem, uns d'antics i d'altres de moderns, uns tradicionals i d'altres de collita pròpia, ens endinsarem en el món del vi per veure'n (i si cal, beure'n!) el lèxic genuí i un bon feix de curiositats que ens permetin copsar el patrimoni immaterial que representa.
De vins i de mots està pensat com un punt mig entre un recital i una xerrada oberta i participativa, una activitat adreçada al públic adult en què els contes s'aniran intercalant amb curiositats i explicacions amenes sobre l'origen de les paraules i de les expressions del món vinícola.
En resum, una experiència que ens vol fer despertar l'interès per la llengua, pels contes i, lògicament, pel vi.
L'activitat inclourà un tast de vins gentilesa de la DO Tarragona.
És escriptor, rapsode, professor i dinamitzador lingüístic i compagina els muntatges escènics per reivindicar el conte amb conferències per despertar l'interès envers les llengües.
És autor de llibres de narrativa i d'assaig, ha col·laborat amb mitjans escrits i radiofònics d'arreu, ha estat membre actiu de diverses organitzacions de foment del català i actualment és coordinador de la Comissió Permanent per la Llengua a Sabadell.
Dilluns 2 i 9 de setembre a les 19 h.
Organitzen: Central de biblioteques de Tarragona en el marc del projecte ARTER i Biblioteca Pública de Tarragona.
Dilluns 2 de setembre a les 19 h.
Aniversari de l'arquitecte Josep M. Jujol.
Aquest any 2019 celebrem els 140 anys del naixement i 70 de la seva mort de l'arquitecte tarragoní Josep Maria Jujol Gibert, que va néixer el 16 de setembre de 1879 i va morir l'1 de maig de 1949.
Jujol va ser un arquitecte molt arrelat al Camp de Tarragona amb la seva flora, fauna i paisatge, on va realitzar part de les seves obres, algunes de les més importants.
Actualment gaudim del llegat creatiu polièdric jujolià del qual som hereus.
Jujol va dominar i crear una arquitectura molt singular i amb una signatura pròpia i original, la qual es va complementar manifestant també la seva personalitat de pintor, escultor, dissenyador, dibuixant, esgrafiador, decorador i artesà.
Josep Maria Buqueras és arquitecte tècnic i expert en modernisme, tema sobre el que ha publicat llibres i articles.
És també articulista al Diari de Tarragona i al Diari MÉS.
Dilluns 9 de setembre a les 19 h.
Conferència: El Gaudí que no ens han explicat, a càrrec de Joan Torres Domènech.
Antoni Gaudí s'ha convertit en una icona que interessa permanentment.
L'autor d'aquest llibre parteix amb avantatge, perquè té els mateixos origens.
Això fa que el pugui entendre millor que molts biògrafs.
A més, és un gaudinista que ha escorcollat molt.
La novetat dels materials que aporta són aclaparadors.
Només un petit avanç: sabíeu que Gaudí, i no Jujol, és l'autor de la sala d'espectacles del Teatre Metropol, de Tarragona?
L'autor, sempre amb proves irrefutables, fa sortir a la llum aquell Gaudí que fins ara ningú s'havia atrevit a explicar.
Joan Torres Domènech va néixer a Reus el 1968, encara que sempre ha viscut a Riudoms.
És diplomat en ensenyament primari en l'especialitat de ciències socials.
Des del 1990 ha escrit més d'un centenar d'articles, sobretot de recerca històrica i fa més de 20 anys que es dedica a la investigació de la figura d'Antoni Gaudí, cosa que li va suposar rebre el 2002 el premi Gaudí de Periodisme de la Diputació de Tarragona.
Dilluns de juliol i agost de 17.30 h a 18.30 h.
Dimarts de juliol i agost de 17.30 h a 18.30 h.
L'aprenentatge de llengües és cada vegada més rellevant en la societat i es fa més necessari en la nostra vida quotidiana, en la vessant laboral, però també en l'oci i en les relacions socials.
Des de la Biblioteca Pública de Tarragona es treballa de forma específica des de l'any 2004.
Aquest estiu, us proposem practicar anglès i francès mitjançant tallers de conversa.
Aquests tallers pretenen millorar l'expressió de la llengua oral de forma distesa amb l'acompanyament d'un professor que prepara i dinamitza les sessions i les dinàmiques de grup.
Del 30 de setembre al 30 d'octubre de 2019
Els racons més amagats de Tarragona i els seus personatges més misteriosos protagonitzen la setena edició del cicle de llegendes i oralitat "La ciutat a cau d'orella", que arriba un any més coorganitzat per l'Ajuntament de Tarragona, la Biblioteca Pública de Tarragona, l'Arxiu de Folklore de la Universitat Rovira i Virgili i l'Escola de Lletres de Tarragona.
Sota el títol de "Tarragona Fosca", des del 30 de setembre fins al 30 d'octubre s'ofereixen una dotzena d'activitats gratuïtes amb aquelles històries i estranys personatges que no han estat recollits als llibres d'història.
Us convidem a descobrir aquests racons amagats i aquests personatges poc habituals que també viuen en els nostres carrers, però que s'amaguen als nostres ulls.
Organitza: Biblioteca i Arxiu de Folklore de la URV
En aquesta activitat descobrirem les habilitats (i poders) dels personatges que protagonitzen el cicle "Tarragona fosca".
Hi col·labora la comunitat educativa LEC
Dijous, 10 d'octubre a les 17.30 h
Amb Emili Samper i la col·laboració de Delirópolis
En la 1a sessió del cicle ' La mirada del monstre' del club de lectura de còmics de la Biblioteca comentarem Cruzando el bosque d'Emily Carroll, una antologia de 5 contes en els quals l'autora canadenca explora i reescriu històries que contenen elements procedents de les rondalles i del folklore i els barreja amb propostes que mostren una marca visual pròpia.
Diumenge, 27 d'octubre de 18 h a 20 h
Lloc de trobada: Porta Cementeri de Tarragona / + de 14 anys
A càrrec de Magí Sunyer i l'Escola de lletres
Inscripció prèvia a la Biblioteca, [EMAIL], 977 240 331
De la mà de Magí Sunyer i de textos d'escriptors de les nostres comarques descobrirem la cara més desconeguda de la Tarragona que s'amaga en el nostre dia a dia.
Visitarem racons que han estat testimonis de fets extraordinaris i que acullen la presència de personatges esgarrifosos.
Us veieu amb cor d'acompanyar-nos-hi?
Dimarts 16 de juliol a les 19 h.
Nou poemes, nou cançons que ens portaran a un intens i dolç passeig per colors, olors i sons plens d'essència mediterrània.
Recull de poemes dedicats al mar, musicats per Anna Martínez, per veu, guitarra, cello, percussió i efectes.
En ells es reuneixen diferents estils moderns com bossa nova, rumba, valset mariner, folk-pop,... que, fusionats amb influències del clàssic, fa que siguin cançons d'un so i d'un caràcter propers per a qualsevol tipus de públic.
El concert s'acompanya d'imatges projectades amb versos del poeta.
Anna Martínez és professional del cant, especialitzada en òpera.
Té també la titulació professional en guitarra clàssica.
Té una àmplia trajectòria participant en espectacles i esdeveniments musicals tant en música clàssica com en Jazz.
Sandrine Robilliard ha fet la seva carrera artística a França: Primer Premi de violoncel i música de cambra pel Conservatori de la Regió de Lyon.
Compta també amb una important experiència en l'àmbit clàssic i del jazz, a més de col·laboracions en projectes artístics.
Eli Ben Avi s'ha especialitzat en composició de bandes sonores del cinema i compta amb nombroses obres publicades.
Ha participat en festivals d'animació a Anglaterra i Corea.
Dijous 25 de juliol a les 18.30 h.
A càrrec de: Núria Borràs, post‐graduada en Cooperació Internacional i autora d'articles de viatge a les revistes Altaïr i Lonely; i Lluis Bono, bloguer de viatges i un apassionat de la fotografia.
La Ruta de la Seda va constituir durant més de 2.000 anys la principal via de contacte entre Europa i Àsia.
Llargues caravanes de camells van creuar deserts, estepes i perillosos passos de muntanya.
S'intercanviaren mercaderies valuoses, però també idees, religions, coneixements...
Vine a conèixer-ho en aquesta xerrada sobre les experiències viscudes pels conferenciants, els quals, quan van iniciar aquest viatge a Istanbul, ja que tenien clar que haurien de recórrer els 7.000 kilòmetres que els separaven de Xi'an, a la Xina, sense agafar cap avió.
Van visitar Geòrgia, Armènia, Iran, Uzbekistan i Kirguizistan, capbussant‐se en els basars i caravanserralls de l'antiga ruta.
En arribar a la Xina, exhausts pel cansament i l'austeritat del viatge, la curiositat que encara tenien els donà forces per continuar descobrint paratges fins Xi'an, la ciutat dels guerrers de terracota, punt d'inici i final d'aquesta llegendària ruta.
Exposició a la Biblioteca fins el 30 de setembre.Entrada lliure.
L'historiador Jordi Piqué assenyala que l'antifranquisme, l'activisme cultural van ser forçosament minoritaris, clandestins i testimonials.
L'exposició es proposa mostrar aquest camí llarg i costerut, marcat també per una la lluita per aconseguir els drets de les dones on hi destaquen noms com Pilar Pradells, mare de set fills, que l'any 1956 va crear la cèl·lula del PSUC a Torreforta i que l'any 1975, junt amb altres dones, va fundar l'Associació de Veïns de Torreforta.
O bé Carme Casas, mare de dos fills, també activista política i sindical de la clandestinitat.
I altres com Teresa Fortuny, que com a sindicalista i activista política va seguir ben de prop -i va participar-hi-, molts dels conflictes laborals registrats a Tarragona des de finals dels 60, com els de Tabacalera, Valmeline, Sol Galena o Loste.
Més endavant la fi del franquisme tampoc va significar la fi de les lluites socials: a Tarragona, per exemple, Lourdes Latorre, que l'any 1976 va ser sòcia fundadora del Bloc Feminista de Tarragona i que exercia de sexòloga al Centre de Planificació Familiar creat l'any 1981, Lola Paniagua, activista ecologista, i Carme Lleyda, membre de l'equip de coordinació de la Plataforma d'Afectats per la Hipoteca.
Divendres 31 de maig a les 20 h.
Famílies amb infants de 4 a 10 anys.
El Senyor de les Ombres està robant llibres de les biblioteques i, amb la seva màgia fosca, està traient els malvats de dins dels llibres i els guarda en un bagul.
La nit del divendres 31 de maig els alliberarà tots perquè envaeixin el món.
Només ho pot aturar la màgia positiva, com la de la Nenúfar i la Matoll, però elles soles no poden fer-ho.
La missió de la "Supernit a les biblioteques" és que tots els súpers facin màgia per aturar el Senyor de les Ombres i retornar els malvats als llibres.
La segona edició d'aquesta iniciativa, impulsada conjuntament pel Super3, el Departament de Cultura i les biblioteques públiques es celebrarà el proper divendres 31 de maig de 20 h a 21 h, per a famílies amb infants de 4 a 10 anys.
Ajuda a la família del Super3, a posar fi al pla malèfic del Senyor de les Ombres.
Només cal que t'inscriguis a la biblioteca, per telèfon al 977 240 331 o per correu electrònic [EMAIL]
I com que hauràs de venir amb les orelles èlfiques preparades per combatre el Senyor Pla us hem preparat un taller.
Divendres, 17 de maig a les 18 h
Taller: Aprenem a fer orelles èlfiques amb Marina San José
Edat: famílies amb infants a partir de 4 anys
Amb la col·laboració de l'Institut Ramon Muntaner.
Tastets de patrimoni té per objectiu donar a conèixer de primera mà, i posar en valor així, el patrimoni de les comarques de Tarragona a través de la presentació de xerrades, rutes i sortides culturals, preparades des dels centres d'estudis locals i comarcals, qui en són també autors o impulsors.
Els tastets s'organitzen des de l'any 2004 per la Biblioteca i l' Institut Ramon Muntaner, Fundació Privada dels Centres d'Estudis de Parla Catalana, qui s'encarrega de prestar suport i difusió als projectes d'estudi del patrimoni i promoció cultural fets des dels centres d'estudis.
Aquesta primavera 2019 coneixerem Batea i el castell d'Algars i les fortificacions de la del front d'Aragó
Conferència: " La recuperació del Castell d'Algars a Batea (Terra Alta)" a càrrec de Pere Rams i Mercè Griñó.
El Castell d'Algars, documentat ja al segle XII, és una petita fortalesa situada als límits entre Catalunya i Aragó, dominant un pas del riu Algars i una antiga via de comunicació.
L'abandó durant molts segles va portar a la quasi total desaparició.
Fins als anys setanta del segle passat encara es conservava una cantonada d'una torre emmerletada, un petit pany de muralla i un gran arc ogival.
L'any 2017, l'ajuntament de Batea, amb la col·laboració econòmica de la Diputació de Tarragona i de la Generalitat de Catalunya, va iniciar els treballs d'excavació i de restauració del conjunt.
Durant 2019 els treballs continuaran i permetran recuperar un dels pocs exemples constructius de l'Orde del Temple al sud de Catalunya.
Conferència: " La línia del Cinca: les fortificacions de la Generalitat de Catalunya al front d'Aragó" a càrrec de Josep Ma Pérez i David Tormo.
El 25 d'agost de 1936, un mes després de l'inici de la guerra civil, el Comité Central de Milícies Antifeixistes de Catalunya endegava un ambiciós pla de fortificacions defensives a la rereguarda del front d'Aragó.
En poc més d'un any, el Govern català va ser capaç de bastir una xarxa de punts fortificats, amb búnquers, trinxeres cobertes, posicions d'artillera, dipòsits de munició... al llarg de tota la rereguarda del front aragonès, des de Broto, al Pirineu d'Osca, fins a Horta de Sant Joan, a la Terra Alta.
Vuit dècades després es conserven bona part del conjunt d'aquelles fortificacions, distribuïdes en quatre sectors: Boltaña, Montsó, Fraga i Gandesa.
A partir d'aquests vestigis i de la documentació que es conserva als arxius militars, es ressenyen les motivacions, els orígens i les vicissituds de la seva construcció, així com el valor estratègic de cadascuna de les posicions que la formaven.
Inscripció prèvia a partir del 22 de maig a la Secció Local de la Biblioteca.
Dimarts 4 i dijous 6 de juny de les 18 h a les 20 h.
Per a famílies amb infants a partir de 8 anys.
A càrrec de Jordi Brú, fotògraf.
Des de la Sala infantil us proposem una sortida fotogràfica, de dos dies, en família per la ciutat de Tarragona conduïda pel fotògraf Jordi Brú.
Els objectius d'aquesta activitat són d'aconseguir introduir als participants a la fotografia, sobre tot en els seus vessants de fotografia urbana i tenir una mirada artística del nostre entorn més proper.
L'equip fotogràfic necessari per a realitzar l'activitat per part dels assistents, no cal que sigui professional, ni que tingui molts megapíxels ni moltes prestacions, amb la càmera d'un telèfon mòbil ja n'hi ha prou.
En Jordi Brú, nascut a Els Guiamets, un poble del Priorat, és fotògraf freelance i biòleg i treballa principalment amb el paisatge i flora, tot i que s'endinsa també al món de la cultura i les tradicions.
Actualment desenvolupa professionalment les seves dues passions: la fotografia i el medi ambient
Inscripció prèvia a la Biblioteca, per correu electrònic ( [EMAIL] ) o bé per telèfon al 977240331.
Última projecció de la novena edició del cicle: Dimarts 21 de maig a les 18 hores, al carrer Major.
La Direcció General de Política Lingüística de la Generalitat de Catalunya, el Consorci per a la Normalització Lingüística, l' Escola Oficial d'Idiomes, Òmnium Cultural i la Biblioteca Pública, en el marc del Ple pel Català al Camp de Tarragona, organitzem conjuntament aquest cicle amb l'objectiu de promoure la llengua catalana a la gran pantalla i potenciar el cinema com a eina de cohesió, gaudi col·lectiu i aprenentatge.
La novena edició del cicle continua consolidant la seva oferta dirigida a tota la ciutadania i, molt especialment, a les persones que estan aprenent la nostra llengua.
Les projeccions tindran lloc als Serveis Territorials de Cultura de Tarragona (C/Major, 14).
Com sempre, l'entrada és gratuïta només limitada a l'aforament de la sala.
La Jenny, una estudiant de 16 anys atractiva i brillant que viu en un barri londinenc molt tranquil, només pensa en estudiar per poder anar a Oxford.
Però un dia coneix en David, un tipus seductor de 35 anys que la convida a sopars elegants, i a anar a clubs i a viatges amb els seus amics.
Així, les conviccions de la Jenny comencen a trontollar i es veurà obligada a escollir entre seguir amb en David o bé anar a la universitat.
Violet, Klaus i Sunny Baudelaire, tres nens orfes, són adoptats primer per uns parents estranys, i després per Lemony Snicket.
També es fa càrrec dels Baudelaire l'astut i ambiciós comte Olaf, l'objectiu del qual és apoderar-se de la seva herència.
Violet, la més gran, té 14 anys i és la més valenta de tots tres.
Klaus, de 12 anys, és molt intel·ligent i viu obsessionat amb el món de les paraules.
La Sunny, la petita, parla un llenguatge que només entenen els seus germans.
Richard Carson, un ambiciós multimilionari, vol apropiar-se de la Lluna i explotar la font d'energia neta i real del futur: l'Heli-3.
Per aconseguir-ho, haurà d'esborrar de la història la gesta dels astronautes de l'Apollo 11 i els seus famosos primers passos per la Lluna, un fet que el 40% de la població mundial creu que és mentida.
L'únic capaç d'impedir que se surti amb la seva és un surfista de 12 anys simpàtic i decidit, en Mike Goldwing.
La Laia, una jove mestra catalana, es trasllada a Katmandú per treballar en una escola.
Allà, a més de la misèria, es troba amb un panorama educatiu desolador que exclou els més necessitats.
Emprèn un ambiciós projecte pedagògic als barris de barraques de la ciutat, encara que, ben aviat, s'adona que necessita ajuda per poder fer-lo realitat.
Pel·lícula inspirada en la història real de Victòria Subirana.